1Pappébalinna PUWANG Iya Pommakuwasaé, "Ukiringngi matu suro-Ku untu’ passadiyangek-Ka laleng. Na temmusenna-sennai Iyya, PUWANG iya musappaé, laowi matu ri Bola-Ku. Suro-Ku iya muwuddaniyéro poléi matu sibawa mappallebbangengngi assijancik-Ku."
2Iyakiya nigana mulléi tahang ri esso poléna PUWANGNGE sibawa mappaitangngi Aléna? Saba’ pada-padai apinna panré paccelloé, sibawa pada-pada sabunna tukang ménatué.
3Poléi untu’ mangadéléki, pada-pada tau iya mappépaccingngé sibawa patuléngngéngngi péra’é. Pada-padai séddié tau panré ulaweng iya patuléngngéngngi ulawengngé sibawa péra’é, makkuwaniro surona PUWANGNGE pépaccingiwi matu sining imangngé kuwammengngi namakkasuwiyangeng sining akkarobangeng sibawa cara iya napuwéloé PUWANGNGE.
4Na pada-pada wettu riyolo, naéloriwi matu PUWANGNGE sining akkarobangeng iya riyakkasuwiyangengngé lao ri Aléna polé ri umma Yéhudaé sibawa Yérusaléngngé.
5Adanna PUWANG Iya Pommakuwasaé, "Polé-Ka matu ri iko untu’ mangadéléki. Masitta’-Ka matu mancaji sabbi lao ri passéhéré’é, sining tau iya malawengngé, iya sabbi bellé-bellé, iya macéko-cékoé ri laleng pagajiwi tau napéssaroiyé, iya tenre’éngngi sining jandaé, ana’ béué sibawa tau laingngé, lao risininna tau iya dé’é napakalebbi-Ka."
6"Iyya ritu PUWANG, na dé’ Utappinra. Rimakkuwannaro iko, wijanna Yakub dé’ naripabbinasa.
7Pada-pada toriyolomu riyolo, léssé manenno polé ri hukkung-hukkuk-Ku sibawa dé’ mumatinulu pajoppai. Lisuno ri Iyya, na-Ulisuto lao ri iko. Iyakiya makkutanako, ‘Aga harusu ripogau’ untu’ lisu ri Iko?’
8Makkekkuwangngé makkutana-Ka ri iko: Weddigga tauwé belléi Allataala? Tentuni dé’. Iyakiya iko mubellé-Ka. Makkutanako, ‘Pékkugiwi?’ Pappébalik-Ku: Ri laleng muwajana tawa seppuloé sibawa mabbéré pakkasuwiyang.
9Sininna bangsaé nabellé-Ka, nanakenna manekko tanro.
10Tiwi manengngi tawa seppuloé ri Bola-Ku kuwammengngi engka inanré maona kuwaro. Ojina, namuwitai matu makkedaé Utimpa’i sining sumpanna surugaé sibawa Upatabbolongiko sibawa sininna iya makessingngé.
11Dé’ uleppessangngi matu olokolo’é solangiwi wassélé tanamu; sara’i matu buwana sining pong anggoro’mu.
12Nariyasekko matu masennang ri sininna bangsaé, saba’ mancajiwi wanuwammu onrong iya makessingngé untu’ riyonroi."
13Makkedai PUWANGNGE, "Napakatuna tongek-Ka ada-adammu. Iyakiya makkutanako, ‘Aga ripowada passalem-Mu?’
14Makkedako, ‘Paracuma bawang massompa lao ri Allataala. Aga akkégunana pogau’i kewajibatta lao ri PUWANG Iya Pommakuwasaé, iyaré’ga majjellokengngi lao ri Aléna makkedaé risesse’i asalatta?
15Aléta mitai makkedaé sining tau iya matempoé masennangngi. Tau majaé dé’ natattamba madécéng bawang, iyakiya narékko naojiwi mennang asabbarakenna Allataala sibawa pogau’i majaé, leppe towi mennang.’"
16Nainappa mabbicara séddié lao ri laingngé tau iya métaué lao ri PUWANGNGE. Naéngkalinga PUWANGNGE sibawa najampangi aga napowada mennang. Sining tau iya pakalebbiéngngi sibawa métaué lao ri Aléna, riyokii asen-Na ri laleng séddié kitta catatang iya engkaé ri yolo-Na.
17Makkedai PUWANG Iya Pommakuwasaé, "Mancajiwi matu mennang umma’-Ku. Ri esso tinda’-Ku, mancajiwi matu mennang appunnangek-Ku Uwéloriyé. Uwamaséiwi matu mennang, pada-pada séddié ambo’ méloriwi ana’ iya mattumaniyé lao ri aléna.
18Naitai matu paimeng umma’-Ku assilaingenna ri yelle’na totona tau makessingngé sibawa tau majaé, ri yelle’na tau iya massompaé lao ri Iyya sibawa dé’é."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn